Револуције су најпре подигли грађани Палерма на Сицилији и Пијемонта. Након избијања револуције у Француској и Бечу, трупе генерала Јозефа Радецког протеране су из Милана, а устанак је подигнут и у Венецији која постаје центар новоформиране Млетачке републике. Након пораза Пијемонта код Кустоце, револуција је накратко прекинута. Новембра 1848. године је обновљена. Проглашена је Римска република, а папа је принуђен на бекство. Након пораза Карла Алберта код Новаре, Аустријанци гуше отпор у Пијемонту, Риму и Млетачкој републици. Тиме је прва фаза борбе за ослобођење завршена.